Lehtikuva/Antti Aimo-Koivisto

Ammatillisen koulutuksen 190 miljoonan euron leikkaus tulee syksyllä eduskuntaan.

Sisäministeri, kokoomuksen puheenjohtajaehdokas Petteri Orpo katuu hallituksen tekemiä koulutusleikkauksia.

– Jos kelloa voisi taaksepäin kääntää, ehkä silloin toivoisin, että koulutusleikkauksia olisi harkittu uudelleen, mutta nyt nämä on yhdessä tehty ja silloin pitää katsoa eteenpäin ja silloin kaikissa tulevissa budjettien käsittelyissä tulee katsoa, löytyykö varaa siihen, että voitaisiin kääntää myöskin satsaamisen puolelle, Orpo sanoi Uuden Suomen haastattelussa .

Orpo sanoi, että leikkaukset ottivat ”sivistysporvarin sydämeen rajusti”.

– En sano, että se on kokoomuslaista politiikkaa. Ne tuntuvat pahalta. Kun tulevaisuuteen katsotaan, koulutus ja sivistys pitää pitää koko ajan mielessä kun tulevaisuutta rakennetaan.

Seuraava leikkaus syksyllä



Vasemmistoliiton kansanedustaja Li Andersson kommentoi Facebookissa, että Orpo ja hallitus pääsevät harkitsemaan asiaa uudelleen jo lähiaikoina, sillä ammatillisen koulutuksen ”järkyttävät” 190 miljoonan euron säästöt aiotaan toteuttaa ensi vuonna. Hallituksen esitykset leikkauksista annetaan vasta syksyllä.

ILMOITUS

Yhteensä ammatillisesta koulutuksesta aiotaan tämän vaalikauden aikana säästää 248 miljoonaa euroa.

Ammatillisesta koulutuksesta leikattiin myös viime kaudella. Andersson kirjoitti, että leikkausten jatkuminen tulee näkymään selvästi. Opetuksen laatu heikkenee, ryhmäkoot kasvavat, oppimistulokset laskevat ja henkilöstöä karsitaan. Hänen mukaansa on olemassa iso riski, että koulutustakuun toteutuminen vaarantuu, jos oppilaitokset säästävät aloituspaikkoja vähentämällä.

”Jos hallituspuolueet jo yhden vuoden jälkeen ovat alkaneet katumaan niitä koulutukseen kohdistuvia leikkauspäätöksiä, joita itse ovat olleet tekemässä, toivoisi niiden ainakin olevan niin suoraselkäisiä, että pelastaisivat mikä pelastettavissa on”, Andersson kirjoittaa.